CELEX: 32021R2224
Language: fi
Date: 2021-11-16 00:00:00
Title: Komission täytäntöönpanoasetus (EU) 2021/2224, annettu 16 päivänä marraskuuta 2021 tietojen automaattisia laadunvalvontamekanismeja ja -menettelyjä sekä yhteisiä tietojen laatuindikaattoreita ja vähimmäislaatuvaatimuksia koskevista yksityiskohdista tietojen tallentamista varten Euroopan parlamentin ja neuvoston asetuksen (EU) 2019/818 37 artiklan 4 kohdan mukaisesti

15.12.2021   
               
               
                  FI
               
               
                  Euroopan unionin virallinen lehti
               
               
                  L 448/14
               
            
         KOMISSION TÄYTÄNTÖÖNPANOASETUS (EU) 2021/2224,
         annettu 16 päivänä marraskuuta 2021
         tietojen automaattisia laadunvalvontamekanismeja ja -menettelyjä sekä yhteisiä tietojen laatuindikaattoreita ja vähimmäislaatuvaatimuksia koskevista yksityiskohdista tietojen tallentamista varten Euroopan parlamentin ja neuvoston asetuksen (EU) 2019/818 37 artiklan 4 kohdan mukaisesti
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon kehyksen vahvistamisesta poliisiyhteistyötä ja oikeudellista yhteistyötä sekä turvapaikka- ja muuttoliikeasioita koskevien EU:n tietojärjestelmien yhteentoimivuudelle ja asetusten (EU) 2018/1726, (EU) 2018/1862 ja (EU) 2019/816 muuttamisesta 20 päivänä toukokuuta 2019 annetun Euroopan parlamentin ja neuvoston asetuksen (EU) 2019/818 (1) ja erityisesti sen 37 artiklan 4 kohdan,
         sekä katsoo seuraavaa:
         
                     (1)
                  
                  
                     Asetuksessa (EU) 2019/818 sekä Euroopan parlamentin ja neuvoston asetuksessa (EU) 2019/817 (2) vahvistetaan kehys, jolla varmistetaan rajoja, viisumipolitiikkaa, poliisiyhteistyötä ja oikeudellista yhteistyötä sekä turvapaikka- ja maahanmuuttoasioita koskevien EU:n tietojärjestelmien yhteentoimivuus.
                  
               
                     (2)
                  
                  
                     Tietojen laadun parantamiseksi ja laatuvaatimusten yhdenmukaistamiseksi on tarpeen vahvistaa yksityiskohtaisesti tietojen automaattiset laadunvalvontamekanismit ja -menettelyt sekä yhteiset tietojen laatuindikaattorit ja vähimmäislaatuvaatimukset tiedoille, jotka tallennetaan taustalla oleviin EU:n tietojärjestelmiin, yhteiseen biometriseen tunnistuspalveluun ja yhteiseen henkilöllisyystietovarantoon.
                  
               
                     (3)
                  
                  
                     Vapauden, turvallisuuden ja oikeuden alueen laaja-alaisten tietojärjestelmien operatiivisesta hallinnoinnista vastaavan Euroopan unionin viraston, jäljempänä ’eu-LISA’, olisi pantava nämä toimenpiteet täytäntöön ja huolehdittava niiden arvioinnista ottaen huomioon kutakin EU:n tietojärjestelmää ja yhteentoimivuuskomponenttia koskevat erityissäännökset. Komission, jäsenvaltioiden ja EU:n tietojärjestelmiä ja yhteentoimivuuskomponentteja käyttävien unionin virastojen asiantuntijoiden olisi annettava eu-LISAlle neuvontaa näiden tehtävien suorittamiseksi.
                  
               
                     (4)
                  
                  
                     Tietojen laadunvalvontamekanismien ja -menettelyjen avulla olisi määritettävä, noudatetaanko tietojen syöttämisessä esto- ja varoittavia sääntöjä, joita sovelletaan taustalla oleviin EU:n tietojärjestelmiin, yhteiseen biometriseen tunnistuspalveluun ja yhteiseen henkilöllisyystietovarantoon. eu-LISAn olisi varmistettava, että tietojen laatua koskevat säännöt ovat tarkoituksenmukaisia EU:n tietojärjestelmien ja yhteentoimivuuskomponenttien tavoitteiden saavuttamiseksi.
                  
               
                     (5)
                  
                  
                     eu-LISAn olisi kunkin laadunvalvontaindikaattorin osalta määritettävä ja arvioitava tietojen tallentamiselle EU:n tietojärjestelmiin ja yhteentoimivuuskomponentteihin asetettujen vähimmäislaatuvaatimusten tarkoituksenmukaisuus. Tietojen laatuvaatimusten avulla olisi voitava tunnistaa ilmeisen virheelliset tai ristiriitaiset tiedot automaattisesti niin, että jäsenvaltio, josta tiedot ovat peräisin, voi tarkistaa tiedot ja toteuttaa tarvittavat korjaavat toimet.
                  
               
                     (6)
                  
                  
                     Olisi otettava käyttöön mekanismit tietojen puhdistamista ja ongelmien havaitsemista varten, jotta voidaan säännöllisesti tarkistaa taustalla oleviin EU:n tietojärjestelmiin ja yhteentoimivuuskomponentteihin tallennettujen tietojen validiteetti ja laatuvaatimusten täyttyminen.
                  
               
                     (7)
                  
                  
                     eu-LISAn olisi huolehdittava keskitetystä seurantakapasiteetista tietojen laadun seuraamiseksi ja tietojen laatua koskevien raporttien laatimiseksi jäsenvaltioille säännöllisesti. Raportoinnin ja tilastoinnin keskustietoarkiston olisi laadittava nämä raportit asetuksen (EU) 2019/818 39 artiklan 1 kohdan ja komission delegoidussa asetuksessa 2021/2222 (3) vahvistettujen sääntöjen mukaisesti.
                  
               
                     (8)
                  
                  
                     Koska asetuksella (EU) 2019/818 kehitetään Schengenin säännöstöä, Tanska on ilmoittanut Euroopan unionista tehtyyn sopimukseen ja Euroopan unionin toiminnasta tehtyyn sopimukseen liitetyssä, Tanskan asemasta tehdyssä pöytäkirjassa N:o 22 olevan 4 artiklan mukaisesti saattavansa asetuksen (EU) 2019/818 osaksi kansallista lainsäädäntöään. Sen vuoksi tämä asetus sitoo sitä.
                  
               
                     (9)
                  
                  
                     Tällä asetuksella kehitetään niitä Schengenin säännöstön määräyksiä, joihin Irlanti ei osallistu (4). Irlanti ei sen vuoksi osallistu tämän asetuksen hyväksymiseen, asetus ei sido Irlantia eikä sitä sovelleta Irlantiin.
                  
               
                     (10)
                  
                  
                     Islannin ja Norjan osalta tällä asetuksella kehitetään niitä Schengenin säännöstön määräyksiä, joita tarkoitetaan Euroopan unionin neuvoston sekä Islannin tasavallan ja Norjan kuningaskunnan välisessä sopimuksessa näiden kahden valtion osallistumisesta Schengenin säännöstön täytäntöönpanoon, soveltamiseen ja kehittämiseen (5) ja jotka kuuluvat neuvoston päätöksen 1999/437/EY (6) 1 artiklan A kohdassa tarkoitettuun alaan.
                  
               
                     (11)
                  
                  
                     Sveitsin osalta tällä asetuksella kehitetään niitä Schengenin säännöstön määräyksiä, joita tarkoitetaan Euroopan unionin, Euroopan yhteisön ja Sveitsin valaliiton välisessä sopimuksessa Sveitsin valaliiton osallistumisesta Schengenin säännöstön täytäntöönpanoon, soveltamiseen ja kehittämiseen (7) ja jotka kuuluvat neuvoston päätöksen 1999/437/EY 1 artiklan A kohdassa, luettuna yhdessä neuvoston päätöksen 2008/146/EY (8) 3 artiklan kanssa, tarkoitettuun alaan.
                  
               
                     (12)
                  
                  
                     Liechtensteinin osalta tällä asetuksella kehitetään niitä Schengenin säännöstön määräyksiä, joita tarkoitetaan Euroopan unionin, Euroopan yhteisön, Sveitsin valaliiton ja Liechtensteinin ruhtinaskunnan välisessä pöytäkirjassa Liechtensteinin ruhtinaskunnan liittymisestä Euroopan unionin, Euroopan yhteisön ja Sveitsin valaliiton väliseen sopimukseen Sveitsin valaliiton osallistumisesta Schengenin säännöstön täytäntöönpanoon, soveltamiseen ja kehittämiseen (9) ja jotka kuuluvat neuvoston päätöksen 1999/437/EY 1 artiklan A kohdassa, luettuna yhdessä neuvoston päätöksen 2011/350/EU (10) 3 artiklan kanssa, tarkoitettuun alaan.
                  
               
                     (13)
                  
                  
                     Kyproksen, Bulgarian ja Romanian sekä Kroatian osalta tämä asetus on vuoden 2003 liittymisasiakirjan 3 artiklan 1 kohdassa, vuoden 2005 liittymisasiakirjan 4 artiklan 1 kohdassa ja vuoden 2011 liittymisasiakirjan 4 artiklan 1 kohdassa tarkoitettu Schengenin säännöstöön perustuva tai muuten siihen liittyvä säädös.
                  
               
                     (14)
                  
                  
                     Euroopan tietosuojavaltuutettua on kuultu Euroopan parlamentin ja neuvoston asetuksen (EU) 2018/1725 (11) 42 artiklan 1 kohdan mukaisesti, ja tämä on antanut lausunnon 30 päivänä huhtikuuta 2021.
                  
               
                     (15)
                  
                  
                     Tässä asetuksessa säädetyt toimenpiteet ovat yhteentoimivuuskomitean lausunnon mukaiset,
                  
               ON HYVÄKSYNYT TÄMÄN ASETUKSEN:
         
            1 artikla
            Soveltamisala ja kohde
            
               1.   Tässä asetuksessa säädetään asetuksen (EU) 2019/818 37 artiklan 1 kohdassa tarkoitettuihin EU:n tietojärjestelmiin ja yhteentoimivuuskomponentteihin tallennettaviin tietoihin sovellettavia tietojen automaattisia laadunvalvontamekanismeja ja -menettelyjä koskevista yksityiskohdista.
            
            
               2.   Tässä asetuksessa säädetään myös asetuksen (EU) 2019/818 37 artiklan 1 kohdassa tarkoitettuihin EU:n tietojärjestelmiin ja yhteentoimivuuskomponentteihin tallennettaviin tietoihin ja erityisesti biometrisiin tietoihin sovellettavia yhteisiä tietojen laatuindikaattoreita ja vähimmäislaatuvaatimuksia koskevista yksityiskohdista.
            
            
               3.   Tämän artiklan 2 ja 3 kohdassa tarkoitetut toimenpiteet eivät rajoita unionin lainsäädännön erityissäännöksiä, jotka koskevat tietojen laatua EU:n tietojärjestelmien yhteyksissä.
            
            
               4.   Tätä asetusta sovelletaan asetuksen (EU) 2019/818 37 artiklan 1 kohdassa tarkoitettuihin EU:n tietojärjestelmiin ja yhteentoimivuuskomponentteihin.
            
         
         
            2 artikla
            Määritelmät
            Tässä asetuksessa tarkoitetaan:
            
                        a)
                     
                     
                        ’syöttötiedoilla’ tietoja, joiden laatu tarkastetaan asetuksen (EU) 2019/818 37 artiklan 1 kohdassa tarkoitettuun EU:n tietojärjestelmään tai yhteentoimivuuskomponenttiin tallentamista varten;
                     
                  
                        b)
                     
                     
                        ’tietojen puhdistusmekanismilla’ mekanismia tarkastusten tekemiseksi, jotta voidaan varmistaa EU:n tietojärjestelmään tai yhteentoimivuuskomponenttiin tallennettujen tietojen poistaminen ajallaan unionin lainsäädännön mukaisesti;
                     
                  
                        c)
                     
                     
                        ’ongelmien havaitsemismekanismilla’ mekanismia tarkastusten tekemiseksi, jotta voidaan tunnistaa tiedot, jotka eivät ole tietojen laatusääntöjen tai -vaatimusten mukaisia;
                     
                  
                        d)
                     
                     
                        ’estosäännöillä’ sääntöjä tai säännöstöä, joilla mitataan sitä, missä määrin syöttötiedot täyttävät niiden tallentamiselle tai käytölle tai näille molemmille määritellyt tietovaatimukset. Estosäännöt sisältävät myös tietojen laatusääntöjä, joita sovelletaan kuhunkin EU:n tietojärjestelmään ja joita on noudatettava ennen kuin tiedot voidaan syöttää järjestelmään. Jos syöttötiedot ovat jonkin estosäännön vastaisia, se estää tallentamasta niitä EU:n tietojärjestelmään ja yhteentoimivuuskomponenttiin;
                     
                  
                        e)
                     
                     
                        ’varoittavilla säännöillä’ sääntöjä tai säännöstöä, joilla mitataan sitä, missä määrin syöttötiedot täyttävät niiden merkityksellisyydelle tai optimaaliselle käytölle tai näille molemmille määritellyt tietovaatimukset. Varoittavat säännöt eivät estä niiden vastaisten syöttötietojen tallentamista. Varoittavat säännöt sisältävät myös tietojen laatusääntöjä, joita sovelletaan kuhunkin EU:n tietojärjestelmään ja joita olisi noudatettava ennen kuin tiedot voidaan syöttää järjestelmään. Jos syöttötiedot ovat jonkin varoittavan säännön vastaisia, ne on varustettava laatuongelmasta kertovalla merkinnällä, ilmoituksella tai varotusviestillä, kun ne syötetään EU:n tietojärjestelmään tai yhteentoimivuuskomponenttiin.
                     
                  
         
            3 artikla
            Tietojen automaattiset laadunvalvontamekanismit ja -menettelyt
            
               1.   Yhteiseen biometriseen tunnistuspalveluun ja yhteiseen henkilöllisyystietovarantoon tallennetuille tiedoille tehdään automaattiset laatutarkastukset 4 artiklassa vahvistettujen sääntöjen mukaisesti.
            
            
               2.   Asetuksen (EU) 2019/818 37 artiklan 1 kohdassa tarkoitettuihin EU:n tietojärjestelmiin tallennetuille tiedoille tehdään automaattiset laatutarkastukset noudattaen sääntöjä, joita sovelletaan tietojen laadunvalvontamekanismeihin kyseisissä järjestelmissä.
            
            
               3.   Tietojen laadunvalvontamekanismit käynnistetään noudattaen sääntöjä, joita sovelletaan tietojen laatuun kyseisissä EU:n tietojärjestelmissä ja yhteentoimivuuskomponenteissa.
            
            
               4.   Jotta voidaan määrittää, ovatko syöttötiedot niihin sovellettavien esto- tai varoittavien sääntöjen mukaisia, 3 kohdassa tarkoitettujen laadunvalvontamekanismien on oltava tämän asetuksen liitteessä olevan 1 jakson mukaisia.
            
            
               5.   Jos syöttötiedot on määrä tallentaa asetuksen (EU) 2019/818 37 artiklan 1 kohdassa tarkoitettuun EU:n tietojärjestelmään tai yhteentoimivuuskomponentteihin, tietojen laadunvalvontamekanismeilla on arvioitava, missä määrin tiedot ovat kunkin laatuindikaattorin mukaisia, soveltamalla kunkin indikaattorin laatuvaatimusta. Kyseisen arvioinnin tuloksena tietojen laadunvalvontamekanismeilla annetaan syöttötiedoille tietojen laatuluokitus tämän asetuksen liitteessä olevassa 2 ja 3 jaksossa säädetyn menettelyn mukaisesti.
            
            
               6.   Yhteiset tietojen laatuindikaattorit ovat seuraavat: täydellisyys, tarkkuus, oikea-aikaisuus, ainutlaatuisuus ja johdonmukaisuus.
            
            
               7.   eu-LISA panee täytäntöön tietojen laatuvaatimukset kunkin indikaattorin osalta 5 artiklassa säädettyjä menettelyjä noudattaen.
            
            
               8.   Tietojen puhdistusmekanismilla ja ongelmien havaitsemismekanismilla tarkistetaan säännöllisesti asetuksen (EU) 2019/818 37 artiklan 1 kohdassa tarkoitettuihin EU:n tietojärjestelmiin ja yhteentoimivuuskomponentteihin tallennettujen tietojen validiteetti ja laatuvaatimusten mukaisuus tämän asetuksen liitteessä olevan 4 jakson mukaisesti.
            
         
         
            4 artikla
            Tietojen automaattiset laadunvalvontamekanismit tallennetuille tiedoille
            
               1.   Tietojen laadun parantamiseksi on otettava käyttöön tietojen automaattiset laadunvalvontamekanismit, joilla tuetaan laatuvaatimusten mukaisten tietojen tallentamista asetuksen (EU) 2019/818 37 artiklan 1 kohdassa tarkoitettuihin EU:n tietojärjestelmiin ja yhteentoimivuuskomponentteihin. Tietojen tallentamisessa on noudatettava sääntöjä, joita sovelletaan tietojen laatuun kyseisissä EU:n tietojärjestelmissä ja yhteentoimivuuskomponenteissa.
            
            
               2.   Jotta asianmukaisesti valtuutettu henkilöstö voi tallentaa tietoja asetuksen (EU) 2019/818 37 artiklan 1 kohdassa tarkoitettuihin EU:n tietojärjestelmiin ja yhteentoimivuuskomponentteihin, automaattisilla laadunvalvontamekanismeilla on todennettava tämän asetuksen liitteessä olevassa 2 jaksossa tarkoitetut yhteiset laatuindikaattorit.
            
            
               3.   Tietojen laadunvalvontamekanismien on oltava sellaisia, että esto- ja varoittavia sääntöjä voidaan 3 artiklan 4 kohdan mukaisesti soveltaa tietojen laatuun asetuksen (EU) 2019/818 37 artiklan 1 kohdassa tarkoitetuissa EU:n tietojärjestelmissä ja yhteentoimivuuskomponenteissa.
            
         
         
            5 artikla
            Menettelyt tietojen laadunvalvonnan indikaattoreita, vaatimuksia ja mekanismeja varten
            
               1.   eu-LISA varmistaa, että tietojen laatua koskevat säännöt ovat tarkoituksenmukaisia asetuksen (EU) 2019/818 37 artiklan 1 kohdassa tarkoitettujen EU:n tietojärjestelmien ja yhteentoimivuuskomponenttien tavoitteiden saavuttamiseksi.
            
            
               2.   eu-LISA myös panee täytäntöön vähimmäislaatuvaatimukset biometristen tietojen tallentamiseksi asetuksen (EU) 2019/818 37 artiklan 1 kohdassa tarkoitettuihin EU:n tietojärjestelmiin ja yhteentoimivuuskomponentteihin.
            
            
               3.   Tämän artiklan 1 ja 2 kohdan soveltamiseksi eu-LISA ottaa huomioon kunkin asetuksen (EU) 2019/818 37 artiklan 1 kohdassa tarkoitetun EU:n tietojärjestelmän ja yhteentoimivuuskomponentin erityistarpeet, ja eu-LISAa avustavat ja neuvovat komissiosta, jäsenvaltioista ja kyseisiä EU:n tietojärjestelmiä ja yhteentoimivuuskomponentteja käyttävistä unionin virastoista tulevat asiantuntijat.
            
            
               4.   Tietojen laadunvalvontaan sovelletaan seuraavia menettelyjä:
               
                           a)
                        
                        
                           eu-LISA panee täytäntöön tietojen laatuvaatimukset kunkin tietojen laatuindikaattorin osalta tämän asetuksen liitteessä olevan 2 jakson mukaisesti;
                        
                     
                           b)
                        
                        
                           vaatimuksille annetaan arvot erikseen kunkin 3 artiklan 6 kohdassa tarkoitetun tietojen laatuindikaattorin osalta. Vaatimuksissa voidaan kullekin indikaattorille antaa eri arvoja tietojen luokasta riippuen;
                        
                     
                           c)
                        
                        
                           tarvittaessa ja sen jälkeen, kun säännölliset tietojen laatua koskevat raportit on annettu 6 artiklan mukaisesti, eu-LISA arvioi arvojen ja vaatimusten tarkoituksenmukaisuutta ja muuttaa niitä siltä osin kuin ne eivät enää ole tarkoituksenmukaisia;
                        
                     
                           d)
                        
                        
                           tarvittaessa ja sen jälkeen, kun säännölliset tietojen laatua koskevat raportit on annettu 6 artiklan mukaisesti, eu-LISA arvioi tietojen laadunvalvontamekanismien tarkoituksenmukaisuutta sen suhteen, mahdollistavatko ne esto- ja varoittavien sääntöjen soveltamisen, ja muuttaa näitä mekanismeja tarvittaessa;
                        
                     
                           e)
                        
                        
                           voidakseen muuttaa tietojen laatuvaatimuksia ja niiden arvoja ja tehdä päätöksiä tietojen laadunvalvontamekanismeista tämän kohdan c ja d alakohdan mukaisesti eu-LISA kuulee neuvoa-antavia ryhmiä kunkin asetuksen (EU) 2019/818 37 artiklan 1 kohdassa tarkoitetun EU:n tietojärjestelmän ja yhteentoimivuuskomponentin osalta.
                        
                     
            
               5.   eu-LISA käyttää perustana tietojen laadunvalvontamekanismien toiminnan arviointia tietojen laatuvaatimusten arvojen muuttamiseksi ja päätösten tekemiseksi tietojen laadunvalvontamekanismeista.
            
         
         
            6 artikla
            Asetuksen (EU) 2019/818 37 artiklan 3 kohdan mukaiset raportit tietojen automaattisista laadunvalvontamekanismeista ja -menettelyistä sekä yhteisistä tietojen laatuindikaattoreista
            
               1.   Asetuksen (EU) 2019/818 37 artiklan 3 kohdassa tarkoitetut raportit laatii raportoinnin ja tilastoinnin keskustietoarkisto asetuksen (EU) 2019/818 39 artiklan 1 kohdan ja komission delegoidussa asetuksessa 2021/2222 vahvistettujen sääntöjen mukaisesti.
            
            
               2.   Raportit eivät saa sisältää henkilötietoja, ja niiden on sisällettävä vähintään seuraavat tietojen laadun mittausta koskevat tiedot, jotka on saatu näitä tarkoituksia varten kehitetyllä välineellä tai välineistöllä:
               
                           a)
                        
                        
                           aakkosnumeeristen ja biometristen tietojen osalta, jotka on arvioitu esto- ja varoittavia sääntöjä vasten, tietojen laatuindikaattoreiden noudattaminen:
                           
                                       1)
                                    
                                    
                                       täydellisyys (%);
                                    
                                 
                                       2)
                                    
                                    
                                       tarkkuus (%);
                                    
                                 
                                       3)
                                    
                                    
                                       ainutlaatuisuus (%);
                                    
                                 
                                       4)
                                    
                                    
                                       oikea-aikaisuus (%);
                                    
                                 
                                       5)
                                    
                                    
                                       tietojen johdonmukaisuus (%);
                                    
                                 
                     
                           b)
                        
                        
                           hakemustiedostojen täydellisyys (%);
                        
                     
                           c)
                        
                        
                           ”hyvälaatuisiksi” luokiteltavat tiedot (%);
                        
                     
                           d)
                        
                        
                           ”heikkolaatuisiksi” luokiteltavat tiedot (%);
                        
                     
                           e)
                        
                        
                           tietojen puhdistusmekanismin tulokset;
                        
                     
                           f)
                        
                        
                           ongelmien havaitsemismekanismin tulokset;
                        
                     
                           g)
                        
                        
                           tietokentät, jotka aiheuttavat usein laatuongelmia;
                        
                     
                           h)
                        
                        
                           kymmenen yleisintä ongelmaa kunkin a–g alakohdassa tarkoitetun luokan osalta;
                        
                     
                           i)
                        
                        
                           jäsenvaltiot, joita kymmenen yleisintä laatuongelmaa koskevat.
                        
                     
            
               3.   eu-LISA huolehtii keskitetyn seurantakapasiteetin kehittämisestä tietojen laadun seuraamiseksi ja tässä artiklassa tarkoitettujen raporttien laatimiseksi viikoittain.
            
         
         
            7 artikla
            Voimaantulo
            Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
         
         
            Tämä asetus on kaikilta osiltaan velvoittava, ja sitä sovelletaan sellaisenaan jäsenvaltioissa perussopimusten mukaisesti.
            Tehty Brysselissä 16 päivänä marraskuuta 2021
            
               
                  Komission puolesta
               
               
                  Puheenjohtaja
               
               Ursula VON DER LEYEN
            
         
         
            (1)  EUVL L 135, 22.5.2019, s. 85.
         
            (2)  Euroopan parlamentin ja neuvoston asetus (EU) 2019/817, annettu 20 päivänä toukokuuta 2019, kehyksen vahvistamisesta ulkorajoja ja viisumipolitiikkaa koskevien EU:n tietojärjestelmien yhteentoimivuudelle ja Euroopan parlamentin ja neuvoston asetusten (EY) N:o 767/2008, (EU) 2016/399, (EU) 2017/2226, (EU) 2018/1240, (EU) 2018/1726 ja (EU) 2018/1861 sekä neuvoston päätösten 2004/512/EY ja 2008/633/YOS muuttamisesta (EUVL L 135, 22.5.2019, s. 27).
         
            (3)  Commission Delegated Regulation 2021/2222 of 30 syyskuuta 2021 supplementing Regulation (EU) 2019/818 of the European Parliament and of the Council with detailed rules on the operation of the central repository for reporting and statistics. (See page 1 of this Official Journal).
         
            (4)  Tämä asetus ei kuulu Irlannin pyynnöstä saada osallistua joihinkin Schengenin säännöstön määräyksiin 28 päivänä helmikuuta 2002 tehdyssä neuvoston päätöksessä 2002/192/EY (EYVL L 64, 7.3.2002, s. 20) säädettyjen toimenpiteiden soveltamisalaan.
         
            (5)  EYVL L 176, 10.7.1999, s. 36.
         
            (6)  Neuvoston päätös 1999/437/EY, tehty 17 päivänä toukokuuta 1999, tietyistä Euroopan unionin neuvoston, Islannin tasavallan ja Norjan kuningaskunnan välillä näiden kahden valtion osallistumisesta Schengenin säännöstön täytäntöönpanoon, soveltamiseen ja kehittämiseen tehdyn sopimuksen yksityiskohtaisista soveltamissäännöistä (EYVL L 176, 10.7.1999, s. 31).
         
            (7)  EUVL L 53, 27.2.2008, s. 52.
         
            (8)  Neuvoston päätös 2008/146/EY, tehty 28 päivänä tammikuuta 2008, Euroopan unionin, Euroopan yhteisön ja Sveitsin valaliiton välisen, Sveitsin valaliiton osallistumista Schengenin säännöstön täytäntöönpanoon, soveltamiseen ja kehittämiseen koskevan sopimuksen tekemisestä Euroopan yhteisön puolesta (EUVL L 53, 27.2.2008, s. 1).
         
            (9)  EUVL L 160, 18.6.2011, s. 21.
         
            (10)  Neuvoston päätös 2011/350/EU, annettu 7 päivänä maaliskuuta 2011, Liechtensteinin ruhtinaskunnan liittymisestä Euroopan unionin, Euroopan yhteisön ja Sveitsin valaliiton väliseen sopimukseen, joka koskee Sveitsin valaliiton osallistumista Schengenin säännöstön täytäntöönpanoon, soveltamiseen ja kehittämiseen, Euroopan unionin, Euroopan yhteisön, Sveitsin valaliiton ja Liechtensteinin ruhtinaskunnan välillä tehtävän pöytäkirjan tekemisestä Euroopan unionin puolesta, siltä osin kuin kyse on tarkastusten poistamisesta sisärajoilta ja henkilöiden liikkumisesta rajojen yli (EUVL L 160, 18.6.2011, s. 19).
         
            (11)  Euroopan parlamentin ja neuvoston asetus (EU) 2018/1725, annettu 23 päivänä lokakuuta 2018, luonnollisten henkilöiden suojelusta unionin toimielinten, elinten ja laitosten suorittamassa henkilötietojen käsittelyssä ja näiden tietojen vapaasta liikkuvuudesta sekä asetuksen (EY) N:o 45/2001 ja päätöksen N:o 1247/2002/EY kumoamisesta (EUVL L 295, 21.11.2018, s. 39).
      
      
         
            LIITE
            1 JAKSO
            
               Tietojen automaattiset laadunvalvontamekanismit tallennettaville tiedoille
            
            EU:n tietojärjestelmiin ja yhteentoimivuuskomponentteihin tallennettaviin tietoihin sovelletaan tietojen automaattisia laadunvalvontamekanismeja, jotka perustuvat 2 artiklassa määriteltyihin esto- ja varoittaviin sääntöihin. Nämä ovat EU:n tietojärjestelmissä ja yhteentoimivuuskomponenteissa vahvistettuja sääntöjä, joiden perusteella määritetään, sallitaanko syöttötietojen tallentaminen vai hylätäänkö ne. Esto- ja varoittavat säännöt vahvistetaan seuraavien muuttujien perusteella: pituus, muoto, tyyppi, laatuvaatimusten mukaisuus, semantiikka, toisto ja syntaksi.
            2 JAKSO
            
               Yleisiä huomioita tallennettavien tietojen yhteisistä laatuindikaattoreista ja vähimmäislaatuvaatimuksista
            
            Laadunvarmennuksen kohteena olevat syöttötiedot arvioidaan kussakin EU:n tietojärjestelmässä ja yhteentoimivuuskomponentissa määriteltyjen tietojen laatua koskevien sääntöjen mukaisesti (ks. 1 jakso). Jos syöttötietoihin sovellettavat säännöt eivät estä tallentamista, tietojen laadunvalvontamekanismeilla mitataan syöttötietojen laatua käyttämällä niihin sovellettavia tietojen laatuindikaattoreita.
            Tietojen laadunvalvontamekanismeilla mitataan syöttötietojen laatua kunkin sovellettavan indikaattorin mukaisesti. Tietojen laadunvalvontamekanismeissa otetaan huomioon painotuskerroin kunkin indikaattorin suhteellisen painon laskemiseksi syöttötietojen kokonaislaadussa.
            Tätä varten tietojen laadunvalvontamekanismeja mukautetaan siten, että niitä sovelletaan yksittäiseen tietokoosteeseen aineistossa tai yksittäiseen tietokantaan.
            Kun syöttötietoihin on sovellettu painotuskerrointa, tietojen laadunvalvontamekanismit tuottavat syöttötietoprofiilin, joka sisältää indikaattorivaatimusten soveltamisen tulokset, esimerkiksi numeeriset arvot, joilla syöttötietojen laatua arvioidaan kunkin indikaattorin osalta.
            Taulukossa 1 on vähimmäisluettelo tietojen laatuindikaattoreista, kuten indikaattoreista, joita on aina sovellettava syöttötietoihin, kunkin EU:n tietojärjestelmän ja yhteentoimivuuskomponentin soveltamien sääntöjen mukaisesti. Nämä indikaattorit ovat seuraavat: täydellisyys, tarkkuus, johdonmukaisuus, oikea-aikaisuus ja ainutlaatuisuus.
            
               Taulukko 1
            
            
               Luettelo tietojen vähimmäislaatuindikaattoreista
            
            
                        
                           Indikaattori
                        
                     
                     
                        
                           Kuvaus
                        
                     
                     
                        
                           Pääasiallinen soveltamisala
                        
                     
                     
                        
                           Mittayksikkö
                        
                     
                  
                        Täydellisyys
                     
                     
                        Missä määrin syöttötiedoilla on arvot kaikille odotetuille attribuuteille ja niihin liittyville vaatimuksille tietyssä käyttöyhteydessä. Mittaa sitä, onko kaikki pakolliset tiedot toimitettu ja täyttävätkö tietokantakohtaiset (tai alakohtaiset) kirjaukset asetetut vaatimukset.
                     
                     
                        Pakolliset tietokentät (aakkosnumeeriset ja biometriset)
                     
                     
                        Tietojen täydellisyysaste: toimitettujen tietoyksiköiden lukumäärän suhde vaadittujen tietoyksiköiden määrään
                     
                  
                        Tarkkuus
                     
                     
                        Missä määrin syöttötietojen edustamat estimaatit vastaavat tuntemattomia todellisia arvoja joko yhteen yksittäiseen subjektiin liittyvissä tiedoissa tai samankaltaisten tietojen välisesti useiden keskenään vertailukelpoisten subjektien osalta tai molemmilla tavoilla.
                     
                     
                        Aakkosnumeeriset ja biometriset tiedot
                     
                     
                        Seuraavien virhetasot: otantavirheet, yksikkökato, eräkato, tietojen talteenoton virheet jne.
                     
                  
                        Johdonmukaisuus
                     
                     
                        Missä määrin syöttötietojen attribuutit ovat ristiriidattomia ja johdonmukaisia suhteessa muihin tietoihin tietyssä käyttöyhteydessä. Mittaa sitä, missä määrin tietokokonaisuus täyttää määritetyt näihin tietoihin sovellettavat käsittelysäännöt (business rules) ja tietosisällössä ei ole ristiriitoja joko yhteen yksittäiseen subjektiin liittyvissä tiedoissa tai samankaltaisten tietojen välisesti useiden keskenään vertailukelpoisten subjektien osalta tai molemmilla tavoilla.
                     
                     
                        Aakkosnumeeriset tiedot
                     
                     
                        Prosenttiosuus
                     
                  
                        Oikea-aikaisuus
                     
                     
                        Missä määrin syöttötietojen toimitus tapahtuu ennalta asetettuun määräpäivään tai ajankohtaan mennessä edellytyksenä tietojen validiteetille tai niiden käytölle tietyssä yhteydessä. Mittaa sitä, miten ajantasaisia tiedot ovat ja voidaanko vaaditut tiedot toimittaa vaadittuun määräaikaan mennessä.
                     
                     
                        Aakkosnumeeriset ja biometriset tiedot
                     
                     
                        ”Time lag -final” (aikaviive): päivien lukumäärä viimeisestä viitepäivämäärästä siihen päivään, jona syöttötiedot toimitetaan
                     
                  
                        Ainutlaatuisuus
                     
                     
                        Missä määrin syöttötietoja ei toisteta kahdesti samassa EU:n tietojärjestelmässä tai yhteentoimivuuskomponentissa.
                     
                     
                        Pakolliset tietokentät (aakkosnumeeriset ja biometriset)
                     
                     
                        Niiden tietoyksiköiden prosenttiosuus, joita toisteta kahdesti
                     
                  Biometristen tietojen osalta tarkkuusindikaattori kattaa myös resoluution. Resoluutio mittaa sitä, missä määrin syöttötiedot sisältävät vaaditun piste- tai pikselimäärän pituusyksikköä kohti. Yksikkö pikselien esittämiselle näytöllä: yksikkö pi painatusta varten ja dot pi tulostusjärjestelmille. Bitit pikseliä kohti (värisyvyys: 4 bittiä 16 väriä, 8 bittiä 256 väriä, 16 bittiä 65 000 väriä, 24 bittiä 16,5 milj. väriä)
            3 JAKSO
            
               Tietojen laatuluokitus
            
            Kun 2 jaksossa tarkoitettu syöttötietoprofiili on laadittu, syöttötiedoille annetaan tietojen laatuluokitus. Laatuluokituksina sovelletaan seuraavia:
            
                        (a)
                     
                     
                        ’hyvälaatuisella’ tarkoitetaan, että syöttötietoprofiili osoittaa sovellettavaa tietojen laatuindikaattoria noudatetun vaaditulla tavalla;
                     
                  
                        (b)
                     
                     
                        ’heikkolaatuisella’ tarkoitetaan, ettei syöttötietoprofiili osoita sovellettavia tietojen laatuindikaattoreja noudatetun vaaditulla tavalla, kun kyseessä on varoittava sääntö;
                     
                  
                        (c)
                     
                     
                        ’hylätyllä’ tarkoitetaan, ettei syöttötietoprofiili osoita sovellettavia tietojen laatuindikaattoreja noudatetun vaaditulla tavalla, kun kyseessä on estosääntö.
                     
                  Jos syöttötiedot luokitellaan ’hyvälaatuisiksi’, tiedot tallennetaan järjestelmään tai komponenttiin ilman laatuvaroitusta.
            Jos syöttötiedot luokitellaan ’heikkolaatuisiksi’, tietoihin liitetään laatuvaroitus, kun ne tallennetaan järjestelmään tai komponenttiin. Varoituksessa ilmoitetaan, että syöttötiedot on oikaistava, ja syyt siihen, miksi syöttötiedot eivät ole sovellettavien laatuindikaattoreiden mukaisia. Varoituksessa yksilöidään mahdollisuuksien mukaan tietokentät tai tietosisällöt tai molemmat, joihin tietojen laatuongelmat vaikuttavat, ja ehdotetaan tarvittavia muutoksia, jotta syöttötiedot voitaisiin luokitella ’hyvälaatuisiksi’.
            4 JAKSO
            
               Tietojen laadun seuranta
            
            Tämän asetuksen 3 artiklan 8 kohdan soveltamiseksi käytetään kahdentyyppisiä mekanismeja:
            
                        (a)
                     
                     
                        Tietojen puhdistusmekanismit. Tällaisilla mekanismeilla tehtävillä tarkastuksilla tunnistetaan tiedot, joiden jäljellä oleva säilytysaika on lyhyempi kuin asianomaista EU:n tietojärjestelmää tai yhteentoimivuuskomponenttia koskevassa lainsäädännössä määritelty aika. Tietojen puhdistusmekanismeilla ilmoitetaan jäsenvaltiolle tietojen suunnitellusta poistamisesta ja annetaan niille mahdollisuus toteuttaa tarvittaessa asianmukaiset toimenpiteet.
                     
                  
                        (b)
                     
                     
                        Ongelmien havaitsemismekanismit. Tällaisilla mekanismeilla tehtävillä tarkastuksilla tunnistetaan tiedot, jotka eivät enää täytä yhtä tai useampaa tietojen laatuindikaattoreihin liittyvää laatusääntöä tai -vaatimusta. Tällaisilla tarkastuksilla voidaan antaa varoitus tai ilmoitus vastaavalle jäsenvaltion viranomaiselle ja ilmoittaa syyt siihen, miksi tiedot eivät enää täytä yhtä tai useampaa laatusääntöä tai -vaatimusta. Varoituksessa ehdotetaan mahdollisuuksien mukaan muutoksia, jotka ovat tarpeen, jotta syöttötiedot olisivat uusien sääntöjen tai vaatimusten mukaisia. Tällaisten tarkistusten soveltaminen ei missään tapauksessa saa johtaa EU:n tietojärjestelmiin tai yhteentoimivuuskomponentteihin tallennettujen tietojen automaattiseen poistamiseen. Ongelmien havaitsemismekanismeja ei sovelleta sellaisiin uusiin tietoihin, joita EU:n tietojärjestelmään tai yhteentoimivuuskomponenttiin tallennetaan kyseisten mekanismien ollessa käynnissä.
                     
                  eu-LISA voi päättää, että EU:n tietojärjestelmässä ja yhteentoimivuuskomponenteissa on tehtävä tapauskohtainen tarkastus ongelmien havaitsemismekanismeilla, kun tietojen laatusääntöjä tai -vaatimuksia tarkistetaan.
            eu-LISA voi kuulla yksittäisen EU:n tietojärjestelmän tai yhteentoimivuuskomponentin neuvoa-antavaa ryhmää siitä, toteutetaanko vastaavassa EU:n tietojärjestelmässä tai yhteentoimivuuskomponentissa tapauskohtainen tarkastus ongelmien havaitsemismekanismeilla kyseisen EU:n tietojärjestelmän tai yhteentoimivuuskomponentin tarkoitusten kannalta tarpeellisilta osin.